**Z A P I S N I K**

**o radu 2. sjednice Općinskog vijeća općine Donji Andrijevci**

**održane dana 13. srpnja 2017. godine**

Sjednica je održana 13. srpnja 2017. godine u Donjim Andrijevcima, Trg kralja Tomislava 5, s početkom u 20,00 sati

Nazočni vijećnici: Marin Degmečić, Vedran Gavran, Andrija Babić, Bernarda Harnoš, Krunoslav Paun, Perica Kurtušić, Marinko Stojčević, Robert Kuduz, Anita Milas, Goran Tomašević, Anita Tolić Šetka, Ante Aračić, Marin Radman

Ostali nazočni: Tomislav Marijanović, općinski načelnik, Milan Šulter, pročelnik Jedinstvenog upravnog odjela, Antonija Aračić-Radman

Zapisnik na sjednici je vodila Katica Miletić

Predsjednik Općinskog vijeća općine Donji Andrijevci, Robert Kuduz otvorio je 2. sjednicu Općinskog vijeća. Po utvrđivanju nazočnosti vijećnika, predsjednik Robert Kuduz konstatira da je sjednici nazočno svih 13 vijećnika.

Za sjednicu je predložen sljedeći:

**D N E V N I R E D**

Usvajanje zapisnika sa 1. sjednice Općinskog vijeća

1. Aktualni sat
2. Informacija o realiziranim projektima za 2013.-2017. i plan projekata za 2017.-2021.
3. a) Prijedlog Rješenja o izboru Odbora za Statut i Poslovnik

b) Prijedlog Rješenja o izboru Odbora za sport

c) Prijedlog Rješenja o izboru Odbora za kulturno – društvene djelatnosti

d) Prijedlog Rješenja o izboru Gospodarsko-socijalnog vijeća

1. Prijedlog Odluke o pristupanju u članstvo Udruge općina
2. Prijedlog Odluke o sufinanciranju prijevoza učenika srednjih škola u školskoj godini 2017./2018.
3. Prijedlog dopisa prema Županijskoj upravi za ceste Brodsko-posavske županije
4. Razno

Budući da prijedloga za izmjenu i dopunu dnevnog reda nije bilo, predsjednik daje na glasovanje predloženi dnevni red.

**Po provedenom glasovanju konstatira da je od 13 nazočnih vijećnika dnevni red prihvaćen jednoglasno.**

**Usvajanje zapisnika sa 1. sjednice**

**Općinskog vijeća općine Donji Andrijevci**

Budući da primjedbi na zapisnik nije bilo, predsjednik Općinskog vijeća daje na usvajanje zapisnik sa 1. sjednice Općinskog vijeća.

**Po provedenom glasovanju konstatira da je od 13 nazočnih vijećnika zapisnik usvojen jednoglasno**

**Točka 1.**

**Aktualni sat**

Marin Degmečić, Vedran Gavran i Perica Kurtušić na početku sjednice su se izjasnili da se odriču naknade za rad na sjednicama Općinskog vijeća prema Odluci o naknadama članovima Općinskog vijeća i članovima radnih tijela u korist proračuna općine Donji Andrijevci.

Marinko Stojčević u ime kandidacijske liste Grupe birača također se izjasnio da se odriče naknade za rad na sjednicama Općinskog vijeća prema odluci u korist proračuna općine Donji Andrijevci.

Ante Aračić u ime HSP dr. Ante Starčević također se izjasnih da se odriče naknade za rad na sjednicama Općinskog vijeća prema odluci u korist proračuna općine Donji Andrijevci.

Andrija Babić ne slaže se sa vijećnicima da se odrekne naknade za rad na sjednicama Općinskog vijeća te predlaže da naknada iznosi polovicu naknade gradskog vijeća ili županijske skupštine iz razloga što dolazi iz drugog mjesta i ima trošak goriva. Njegova primanja su niska i naknada mu dobro dođe.

Vedran Gavran slaže se sa vijećnikom Andrijom Babić i predlaže da se sjednice Općinskog vijeća povremeno održavaju u Sredancima i Starom Topolju a ne samo u Donjim Andrijevcima kako se ne bi diskriminirala druga mjesta.

Perica Kurtušić upozorio je vijećnike da se trebaju držati točke dnevnog reda a o naknadama se može raspravljati pod točkom razno.

Marin Degmečić traži da se pošalje dopis Hrvatskim vodama da se očisti kanali broj 1041 u Radničkom naselju od raslinja. Nadalje, interesira ga da li ima kakvih informacijama o projektima koji su kandidirani da li su prošli makar administrativnu provjeru?

Tomislav Marijanović odgovorio je da je poslan dopis Hrvatskim vodama u kojem je zatraženo da se kanal izmulji a što se tiče projekata koji su kandidirani za mjeru 7.2. vodoopskrbni cjevovod Staro Topolje, Novo Topolje imamo informaciju da je ušao u financiranje. Za ostale projekte koje smo kandidirali prve informacije o administrativnoj provjeri možemo očekivati krajem kolovoza.

Krunoslav Paun pita kakav je status rasvjete u Kolodvorskoj ulici?

Tomislav Marijanović odgovorio je da su radovi pri završetku, čeka se da Elektra izvuče par metara kabla do razvodne i upravljačke kutije. Lampe su kupljenje i nalaze se u skladištu kod Branka Kvesića.

Robert Kuduz kaže da ima informaciju što se tiče odvojka prema zapadu da se ima problema za Hrvatskim željeznicama.

Tomislav Marijanović odgovorio je da se ima problema sa Hrvatskim željeznicama jer je preblizu pruge, to je u postupku rješavanja, projektant mora izmijeniti projekt i poslan je dopis Hrvatskim željeznicama.

Vedran Gavran predlaže da se u kritičnim dijelovima Željezničke ulice privremeno sanira cesta frazanim asfaltom dok se ne završi proces izrade projektne dokumentacije za infrastrukturu te ulice.

Tomislav Marijanović odgovorio je da je prije dvije godine u ljetnom periodu cesta nasipana frezanim asfaltom, problem je što u jesen i proljeće tom cestom prolaze teški strojevi. U narednom periodu cesta će se sanirati frezanim asfaltom.

Andrija Babić pita gdje je zapelo sa plinofikacijom Sredanaca, te ukazao na veliki problem napuštenih kuća koje nitko ne održava i ne kosi. Da li se taj problem može kako riješiti?

Tomislav Marijanović odgovorio je da su radovi na plinofikaciji obustavljeni zbog izvođenja zaštitnih arheoloških istraživanja na trasi izgradnje plinske mreže u Sredancima. Kad se istraživanje obavi nastaviti će se dalje s radovima. Što se tiče napuštenih kuća problem nije samo u Sredancima veći i u drugim naseljima. Općina može prema dojavama građana pokositi ispred kuća a zalaziti u privatni posjed nije u nadležnosti općine.

Robert Kuduz misli da postoje propisi kojima se to može regulirati da se pokosi i uredi na trošak općine a vlasniku da se ispostavi račun.

Goran Tomašević pita kako je organizirano košenje groblja i javnih površina i da li postoji idejni projekat za rasvjetu u Sredancima?

Tomislav Marijanović odgovorio je da košenje groblja i javnih površina obavljaju osobe po ugovoru o djelu i to u Donjim Andrijevcima dvije osobe u Sredancima jedna osoba i Novom Topolju jedna osoba. Rade od 1. travnja do 1. studenog odnosno dok se ne urede groblja. Javna rasvjeta nije samo problem u Sredancima nego u Starom i Novom Topolju. U vidu je da se izradi projekt javne rasvjete za Sredance a u tijeku je izrada za Staro o Novo Topolje.

Marinko Stojčević zanima ga status industrijske zone u Donjim Andrijevcima u kakvom je stanju i da li se planira staviti u funkciju, te uređenje trga?

Tomislav Marijanović odgovorio je da je zonu teško pokrenuti kada gospodarstvo baš ne cvjeta. Održan je sastanak u CTR-u otvoren je natječaj i postoje kriteriji koje moramo udovoljiti. Mišljenja je da općina trenutno te kriterije ne može udovoljiti a sami ne možemo financirati.

Antonija Aračić kazala je da je natječaj otvoren do 22.9.2017. godine. Općina spada u drugu skupinu razvijenosti i pripada joj 75% potpore. Morali bi imati urbanistički plan za samo naselje a to do devetog mjeseca nije moguće napraviti. Kritično je da mi moramo u samom projektu predvidjeti koliko bi morali imati aktivnih poduzetnika a kad se osposobi zona mora biti barem od tri do pet aktivnih poduzetnika.

Marinko Stojčević pita kako se misli premostiti iznos od pola milijuna kuna za uređenje Trga u Donjim Andrijevcima?

Tomislav Marijanović odgovorio je da bi se išlo sa prvom fazom uređenja Trga kralja Tomislava. Projekt je prijavljen i odobrena su sredstva od Ministarstva regionalnog razvoja i fondova europske unije u iznosu od 400.000,00 kuna. Vrijednost investicije je oko 953.110,28 kuna . Drugu fazu bi prijavili na proljeće da izvučemo što više sredstava.

Ante Aračić pita da li općina ima potraživanja npr. za koncesije i da li općina ima kakvih dugovanja?

Tomislav Marijanović odgovorio je da za koncesijsku naknadu misli da nema potraživanja ali ne može točno dogovoriti a što se tiče dugovanja za poljoprivredno zemljište to rješava Agencija za poljoprivredno zemljište. Porez na promet nekretnina je najveće dugovanje oko 3.900.000,00 kuna i to razrezuje i naplaćuje porezna uprava.

Milan Šulter također je odgovorio što se tiče poreza na promet nekretnina da evidenciju dugovanja vodi porezna uprava i općina nema pravo znati pojedinačno tko koliko duguje.

Ante Aračić kaže da je bez dozvole Općinskog vijeća potrošeno 200.000,00 kuna zanima ga na što je potrošeno?

Milan Šulter odgovorio je da u članku 62. Zakona o proračunu stoji da sredstvima proračuna izričito upravlja izvršno tijelo odnosno načelnik, gradonačelnik a u županiji župan i dužan je dva puta o tome izvijestiti Općinsko vijeće. Tu se radi o nabavi roba, radova i usluga procijenjene vrijednosti do 200.000,00 kuna sukladno Pravilniku o bagatelnoj nabavi.

Ante Aračić kaže da u proračunu za 2017. godinu nema stavke tribine na nogometnom igralištu.

Tomislav Marijanović odgovorio je da nema stavke za tribine ali ima opremanje, izgradnja i rekonstrukcija društvenih domova i objekata u vlasništvu općine.

Vedran Gavran pita kada će biti riješen problem vodoopskrbne mreže u Kolodvorskoj ulici jer dobili smo informaciju da će se riješiti prije jeseni?

Tomislav Marijanović odgovorio je da je poslan dopis Vodovodu i zatražen troškovnik za rekonstrukciju vodoopskrbne mreže u Kolodvorskoj ulici. Vodovod je dostavio troškovnik i isti je prihvaćen od strane općine. Čim bude prva ekipa slobodna rekonstrukcija vodoopskrbne mreže u Kolodvorskoj ulici će se napraviti.

Anita Tolić Šetka pita da li u općini postoji urbanistički plan centra naselja ako ne smatra da bi struka trebalo odraditi svoj posao i napraviti urbanistički plan sela gdje će se znati što će se raditi a ne improvizirati. Gdje se planira napraviti dom kulture koji je srušen?

Milan Šulter odgovorio je da općina ima Prostorni plan uređenja općine a postoji mogućnost da se napravi detaljni plan uređenja središnjeg naselja. Što se tiče parkova to nije improvizirano to su radili stručnjaci iz 3E projekti ali je rađeno segmentalno od strane stručnjaka.

Tomislav Marijanović rekao je da je bilo naznaka da se izgradi dom kulture na postojećoj parceli ali na toj parceli to nije bilo moguće izvesti. Naznaka ima da bi se crkveni dom preuredi i proširi tako da zadovoljava potrebama društvenog doma. Napravila bi se projektna dokumentacija i otkupila parcela do crkvenog doma. Cilj nam je da postojeće objekte u vlasništvu općine stavimo u funkciju.

Marinko Stojčević pita da li bi se bina na trgu koristila za Dan općine?

Antonija Aračić odgovorila je da na sastancima sa udrugama vezano za obilježavanja Dana općine uvijek je bilo govora o pozornici na otvorenom.

Robert Kuduz pita koji su se to objekti stavili u funkciju. Treba dopustiti dio aktivnosti u školi, sportska dvorana, vatrogasni dom, stari vatrogasni dom, pita hoće li se i to staviti u funkciju?

Tomislav Marijanović odgovorio je što se tiče dvorane za neke aktivnosti nikad nije bilo problema a da se netko stalno useli općina ne može na to utjecati.

Marin Degmečić kaže da postoji pravilnik o korištenju sportske dvorane i svatko tko se prijavi dobije termin a dvorana je dostupna svima uz minimalnu naknadu.

Robert Kuduz pita gdje je zapelo sa uređenjem starog vatrogasnog doma?

Tomislav Marijanović odgovorio je da su radovi započeti ali nisu dovršeni. Cilj je da se prostor privede svrsi da ga mogu koristiti jedna ili dvije udruge.

Anita Tolić Šetka pita da li je prostor na igralištu koji se planira urediti za igraonicu prikladan za tu namjenu, da li su ispitane sve mogućnosti, da li postoji projekt i da li postoji dozvola za nadogradnju?

Tomislav Marijanović odgovorio je da se pokušalo naći adekvatan prostor i ovaj se činio najprikladnijim. Projekt je gotov i ishodovane su sve dozvole . Prostor zadovoljava uvjete za odvijanje programa dječjeg vrtića, jer da bi se mogli prijaviti na europske fondove mora zadovoljavati sve pedagoške i tehničke uvjete.

Perica Kurtušić pita zašto se na dan obilježavanja proslave Dana općine nije održala svečana sjednica Općinskog vijeća i vjeruje da se to neće ponoviti i sljedeće godine?

Robert Kuduz odgovorio je da se ne osjeća prozvanim jer nije bio pozvan na pripremu organizacije Dana općine niti na sastanak. Nakon konstituiranja sjednice Općinskog vijeća došao je u općinu ali s obzirom na cijelu atmosferu nakon izbora nije se htio miješati i žao mu je što je to vijećnika uvrijedilo. Slaže se da za sljedeću proslavu Dana općine treba napraviti protokol.

Marin Radman pita što je s dokumentacijom za ribnjak i zašto nije u cijelosti isplaćen iznos od 7.000,00 kuna za školu ribolova?

Tomislav Marijanović odgovorio je da se ne može ništa poduzeti dok katastar ne formira nove čestice odnosno dok se ne dobije broj čestice i parcele. Što se tiče uplate sredstava za školu ribolova ne zna da nije uplaćeno.

Antonija Aračić kazala je da su sve udruge upoznate da iznos do 5.000,00 kuna se uplaćuje jednokratno a veći iznos u ratama do kraja godine.

Bernarda Harnoš komentirala je da su sve udruge potpisale ugovor i svima je jasno i svi se nalaze u istoj situaciji.

**Točka 2.**

**Informacija o realiziranim projektima za 2013.-2017.**

**i plan projekata za 2017-2021**

Informaciju o realiziranim projektima za 2013.-2017. i plan projekata za 2017.-2021 podnio je općinski načelnik. Projekti koji su zatečeni su izgradnja vatrogasnog doma i projekt za nerazvrstane ceste Selska ulica i Trpimirova koji su uspješno realizirani. Izgradnja vatrogasnog doma, unutarnje i vanjsko uređenje, iznos projekta je 3.346.204,00 kuna od toga 1.312.036,00 kuna iz proračuna općine a ostalo Ministarstvo regionalnog razvoja i fondova europske unije, projekt je završen. Sanacija odlagališta neopasnog otpada Alabarica, iznos projekta 2.446.216,26 kuna, od toga iz proračuna općine 15.000,00 kuna a ostalo Ministarstvo zaštite okoliša i Fond za zaštitu okoliša i energetsku učinkovitost, projekt je završen. Uređenje školskog parka, iznos projekta 424.736,25 kuna od toga 324.736,25 kuna iz proračuna općine a ostalo Ministarstvo regionalnog razvoja i fondova europske unije, projekt je završen.

Nabavka sportske opreme za park uz potok, iznos projekta 124.871,25 kuna od toga 31.271,25 kuna iz proračuna općine a ostalo Ministarstvo graditeljstva i prostornog uređenja, projekt je završen. Uređenje parka uz potok u dvije kalendarske godine smo prijavili projekt, iznos projekta 388.684,31 kuna od toga iz proračuna općine 283.684,31 kunu a ostalo Ministarstvo graditeljstva i prostornog uređenja, projekt je završen. Uređenje Trga kralja Tomislava I faza, iznos projekta 953.110,28 kuna, projekt je prijavljen i odobrena su sredstva od Ministarstva regionalnog razvoja i fondova europske unije u iznosu od 400.000,00 kuna. Projekt predviđa otklanjanje dotrajalih staza i bilja, popločit će se cijeli trg te postaviti nova urbana oprema i ljetna pozornica, projekt u tijeku. Izgradnja kolnika i oborinske odvodnje u Dalmatinskoj ulici , projekt prijavljen na podmjeru 7.2.2., izgradnja vodoopskrbne distribucijske mreže u naselju Staro Topolje. Izrađena je razvojna strategija za razdoblje od 2015. do 2020. kojom je opisano trenutno stanje te predloženi projekti čijom realizacijom bi se doprinijelo razvoju lokalne zajednice, iznos projekta 15.000,00 kuna iz proračuna općine. U 2016. godini udruga Eko brezna održale je školu za udruge kojom su predstavnici udruga upoznati s novom zakonskom regulativom te osposobljeni za prijavu projekata, iznos projekta 30.000,00 kuna iz proračuna općine. Nadalje, imali smo uređenje prostorija nogometnog kluba „Tomislav“ u iznosu od 132.000,00 kuna, lovačke kuće 10.000,00 kuna, uređenje društvenog doma u Starom Topolju, postavljanje ograde na mjesnom groblju u Sredancima u iznosu 91.000,00 kuna, mjesnom groblju u Starom Topolju u iznosu od 120.000,00 kuna, groblje Donji Andriejvci 113.000,00 kuna, javna rasvjeta 149.000,00 kuna. U pripremi je uređenje Trga kralja Tomislava I faza, vrijednost investicije 953.110,28 kuna, odobreno 400.000,00 kuna iz Ministarstva regionalnog razvoja i fondova europske unije, rekonstrukcija i opremanje igraonice u Donjim Andrijevcima, ishođena sva potrebna dokumentacija, projekat prijavljen na Mjeru 7, operacija 7.4., vrijednost investicije 1.286.852,14 kuna, izgradnja biciklističkih staza i rekonstrukcija nogostupa u naselju Donji Andrijevci vrijednost investicije 6.888.172,82 kune projekt prijavljen na Mjeru 7. operacija 7.4. , uređenje ribnjaka u Donjim Andrijevcima, u fazi je izrada projektne dokumentacije, izgradnja kolnika i oborinske odvodnje u Dalmatinskoj ulici, ishođena građevinska dozvola, projekt prijavljen na Mjeru 7. operacija 7.2.2., izgradnja vodoopskrbe u naselju Staro Topolje ishođena sva potrebna dokumentacija, izgradnja kolnika prema groblju u Novom Topolju, predan zahtjev za građevinsku dozvolu, izgradnja kolnika u ulici Domovinskog rata, predan zahtjev za građevinsku dozvolu, izgradnja kolnika u ulici Hrvatskih branitelja, ishođena sva potrebna dokumentacija, izgradnja kolnika u Željezničkoj ulici, predan zahtjev za građevinsku dozvolu, izgradnja kolnika u Dalmatinskoj ulici, predan zahtjev za građevinsku dozvolu, izgradnja vodoopskrbe u naselju Sredanci, ishođena sva potrebna dokumentacija, izrada projektne dokumentacije za Radničko naselje, kanalizacija i vodoodvodnja, izgradnja javne rasvjete u Starom Topolju i Novom Topolju .

Predsjednik vijeća se zahvalio načelniku i poziva sve vijećnike da se uključe u rad i svojim idejama pomognu u razvitku općine.

**Točka 3.**

1. **Prijedlog Rješenja o izboru Odbora za Statut i Poslovnik**

Predsjednik Odbora za izbor i imenovanje Marinko Stojčević predlaže sljedeći sastav Odbora za Statut i Poslovnik:

1. Krunoslav Paun, za predsjednika
2. Marinko Stojčević, za člana
3. Antonija Aračić Radman, za člana

Budući da drugih prijedloga nije bilo, predsjednik daje na glasovanje usuglašeni prijedlog za sastav Odbora za Statut i Poslovnik

Po provedenom glasovanju konstatira da je od 13 nazočnih vijećnika jednoglasno izabran Odbor za Statut i Poslovnik.

**Zaključak**: Donosi se Rješenje o izboru Odbora za Statuu i Poslovnik. Rješenje u propisanoj formi prilog je ovom zapisniku te čini njegov sastavni dio.

1. **Prijedlog Rješenja o izboru Odbora za sport**

Predsjednik Odbora za izbor i imenovanje Marinko Stojčević predlaže sljedeći sastav Odbora za sport:

1. Goran Tomašević, za predsjednika
2. Ante Aračić, za člana
3. Bernarda Harnoš, za člana

Bernarda Harnoš se izjasnila da ne prihvaća prijedlog za člana Odbora za sport iz razloga što je predložena u sastav Odbora za kulturno-društvene djelatnosti.

Umjesto Bernarde Harnoš predlaže se Vedran Gavran.

Budući da drugih prijedloga nije bilo, predsjednik daje na glasovanje usuglašeni prijedlog sastava Odbora za sport:

1. Goran Tomaševića, za predsjednika
2. Ante Aračić, za člana
3. Vedran Gavran, za člana

Po provedenom glasovanju konstatira da je od 13 nazočnih vijećnika jednoglasno izabran Odbor za sport.

**Zaključak:** Donosi se Rješenje o izboru Odbora za sport. Rješenje u propisanoj formi prilog je ovom zapisniku te čini njegov sastavni dio.

1. **Prijedlog Rješenja za izbor Odbora za kulturno-društvene djelatnosti**

Predsjednik Odbora za izbor i imenovanje Marinko Stojčević predlaže sljedeći sastav Odbora za kulturno-društvene djelatnosti:

1. Robert Kuduz, za predsjednika
2. Goran Tomašević, za člana
3. Bernarda Harnoš, za člana

Budući da drugih prijedloga nije bilo, predsjednik daje na glasovanje usuglašeni prijedlog sastava Odbora za kulturno-društvene djelatnosti

Po provedenom glasovanju konstatira da je od 13 nazočnih vijećnika, sa 12 glasova „za“ i 1 „suzdržanim“ izabran Odbor za kulturno-društvene djelatnosti

**Zaključak:** Donosi se Rješenje o izboru Odbora za kulturno-društvene djelatnosti. Rješenje u propisanoj formi prilog je ovom zapisniku te čini njegov sastavni dio.

1. **Prijedlog Rješenja o izboru Gospodarsko-socijalnog vijeća**

Marinko Stojčević predlaže da se danas imenuje pet članova iz sastava vijeća a da se održi inicijalni sastanak sa gospodarstvenicima i obiteljskim poljoprivrednim gospodarstvima te da oni daju prijedlog po jednog člana iz redova tvrtki, jednog člana iz reda obrta i dva člana iz redova obiteljskih poljoprivrednih gospodarstava.

Predsjednik daje prijedlog na glasovanje.

Po provedenom glasovanju konstatira da je od 13 nazočnih vijećnika sa 11 glasova „za“ i 2 „suzdržana“ prihvaćen prijedlog.

Predsjednik Odbora za izbor i imenovanje Marinko Stojčević predlaže sljedeći sastav Gospodarsko-socijalnog vijeća:

1. Robert Kuduz, za predsjednika,
2. Anita Tolić Šetka, za članicu
3. Marinko Stojčević, za člana
4. Krunoslav Paun, za člana
5. Vedran Gavran, za člana

Budući da drugih prijedloga nije bilo, predsjednik daje na glasovanje usuglašeni prijedlog sastava Gospodarsko-socijalnog vijeća

Po provedenom glasovanju konstatira da je od 13 nazočnih vijećnika sa 12 glasova „za“ i 1 „protiv izabrano Gospodarsko-socijalno vijeće.

**Zaključak:** Donosi se Rješenje o izboru Gospodarsko-socijalnog vijeća. Rješenje u propisanoj formi prilog je ovom zapisniku te čini njegov sastavni dio.

**Točka 4.**

**Prijedlog Odluke o pristupanju u članstvo Udruge općina**

U uvodnom obrazloženju Antonija Aračić Radman je rekla da Udruga općina ima za cilj zastupanje zajedničkih interesa općina u Republici Hrvatskoj te potpora kontinuiranom i skladnom razvoju sustava lokalne samouprave u Republici Hrvatskoj. Potiče suradnju i razmjenu iskustava hrvatskih općina, promiče interesne posebnosti u gospodarskom, kulturnom i drugim područjima života i rada, prati zakonodavstvo koje se odnosi na lokalnu samoupravu i očituje se o prijedlozima propisa kojima se uređuju poslovi lokalne samouprave, promiče i zastupa interese općina pred tijelima središnje vlasti i drugim institucijama. Članarina se plaća tromjesečno, a ukupna članarina u 2017. godini prema prihodima poreza za 2016. godinu iznosi 3.369,33 kune. S ciljem kontinuiranog i skladno razvoja općine Donji Andrijevci i jačanju suradnje s drugim općinama Republike Hrvatske i inozemstvu, predlaže se Općinskom vijeću da raspravi i usvoji predloženu Odluku o pristupanju u članstvo Udruge općina.

Nakon uvodnog obrazloženja, predsjednik daje na glasovanje prijedlog Odluke o pristupanju u članstvo Udruge općina

Po provedenom glasovanju konstatira da je od 13 nazočnih vijećnika jednoglasno prihvaćen prijedlog Odluke o pristupanju u članstvo Udruge općina.

**Zaključak:** Donosi se Odluka o pristupanju u članstvo Udruge općina. Odluka u propisanoj formi prilog je ovom zapisniku te čini njegov sastavni dio.

**Točka 5.**

**Prijedlog Odluke o sufinanciranju prijevoza učenika srednjih škola**

**u školskoj godini 2017./2017.**

U uvodnom obrazloženju Milan Šulter je kazao da Vlada Republike Hrvatske unazad nekoliko godina u kolovozu donosi Odluku o kriterijima i načinu financiranju troškova prijevoza redovitih učenika srednjih škola. Vlada sufinancirana 75% troškova međumjesnog javnog prijevoza učenicima koji redovito pohađaju srednju škola na području Republike Hrvatske , koji kupuju mjesečnu kartu za korištenje sredstava redovitog javnog prijevoza. S ciljem pomoći svojim stanovnicima odnosno roditeljima učenika srednjih škola, Općina Donji Andriejvci uključuje se u sufinanciranje međumjesnog javnog prijevoza za redovite učenike srednjih škola na svom području u iznosu 25% cijene mjesečne karte za vlak odnosno autobus. Sredstva za izvršenje ove odluke osigurana su u proračunu općine Donji Andriejvci za 2017. godinu u iznosu od 115.000,00 kuna. Predlaže se Općinskom vijeću donošenje ove odluke.

Nakon uvodnog obrazloženja, predsjednik daje na glasovanje prijedlog Odluke o sufinanciranju prijevoza učenika srednjih škola u školskoj godini 2017./2018.

Po provedenom glasovanju konstatira da je od 13 nazočnih vijećnika jednoglasno prihvaćen prijedlog Odluke o sufinanciranju prijevoza učenika srednjih škola u školskoj godini 2017/2018.

**Zaključak:** Donosi se Odluka o sufinanciranju prijevoza učenika srednjih škola u školskoj godini 2017/2018. Odluka u propisanoj formi prilog je ovom zapisniku te čini njegov sastavni dio.

**Točka 7.**

**Prijedlog dopisa prema Županijskoj upravi za ceste**

**Brodsko-posavske županije**

Predsjednik vijeća predlaže da se uputi dopis Županijskoj upravi za ceste Brodsko-posavske županije s ciljem poboljšanja sigurnosti u prometu na županijskim cestama Ž-4202 i Ž-4217 na području općine Donji Andrijevci. Traži se sastanak na kojem bi se raspravljalo o: usporavanju prometa kroz naselje Staro Topolje i Donji Andrijevci, usporavanje prometa u Kolodvorskoj ulici u naselju Donji Andrijevci, pješački prijelazi u naselju Staro Topolje te u naselju Donji Andrijevci, postavljanje zaštitne ograde u ulici Matije Gupca ispred kućnog broja 58 zbog učestalih izlijetanja motornih vozila, rasvjetni stup na križanju Staro Topolje – Sredanci, sanacija i proširenje županijske ceste Ž-4217 prema Sredancima s obzirom da cesta vodi do izlaza na autocestu , signalizacija odnosno natpis „općina Donji Andrijevci – dobro došli“, na ulaze u općinu Andrijevci, postavljanje semafora ili kružnog toka ili sličnog rješenja radi usporavanja prometa u centru naselja Donji Andrijevci, cesta Sredanci-Divoševci uz koridor 5C.

Predlaže se sastanak na kojemu bi detaljnije obrazložili i razradili navedene zahtjeve te utvrdili potrebne korake kako bi se isti ostvarili.

Andrija Babić kaže da je sve uredu i dobro, ali je izostavljeno na koridoru 5C, ima nadvožnjak i nepristupačan prijelaz traktorima da se i to uvrsti i u koliko dođe do sastanka želio bi biti prisutan na tom sastanku.

Goran Tomašević kaže da bi trebalo spojiti cestu Divoševci – Sredanci uz koridor 5C.

Tomislav Marijanović kaže da je općina obvezna napraviti prometi elaborat.

Vedran Gavran kaže da se treba donijeti Odluku o prometnom uređenju i uputiti dopis Županijskoj upravi za ceste.

Antonija Aračić predlaže da se održi radni sastanak na kojemu bi detaljnije obrazložili i razradili navedene zahtjeve.

Nakon uvodnog obrazloženja i rasprave predsjednik daje na glasovanje prijedlog dopisa prema Županijskoj upravi za ceste Brodsko-posavske županije.

Po provedenom glasovanju konstatira da je od 13 nazočnih vijećnika jednoglasno prihvaćen prijedlog dopisa prema Županijskoj upravi za ceste Brodsko-posavske županije.

**Točka 8.**

**Razno**

Krunoslav Paun iznio je kratku informaciju o radu Zadruge za etično financiranje. Zadruga za etično financiranje okuplja fizičke i pravne osobe zainteresirane za razvoj ekonomije na principu etičnosti. Uz zainteresirane pojedince, članove Zadruge za etično financiranje čine poduzeća, zadruge, obrti, obiteljska poljoprivredna gospodarstva, udruge, LAG-ovi, jedinice lokalne samouprave i razvojne agencije. Učlanjenjem u zadrugu članovi dobivaju platformu za međusobno umrežavanje, suradnju i plasman svojih roba i usluga, pristup uslugama poslovnog i financijskog savjetovanja, podršku u izradi projektnih prijedloga vezanih uz EU fondove. Predlaže da se održi kratka prezentacija i da općina bude član zadruge a kasnije i etične banke.

Predsjednik daje na glasovanje prijedlog da se održi sastanak izvan sjednice vijeća vezano za etično financiranje.

Po provedenom glasovanju konstatira da je od 13 nazočnih vijećnika jednoglasno prihvaćen prijedlog.

Vedran Gavran predlaže da se za sljedeću sjednicu vijeća pripremi odluka o nerazvrstanim cestama.

Milan Šulter odgovorio je da je naša obveza bila donošenje općeg akta zbog apliciranja na mjeru 7.2.2. Odluka je donesena na Vijeću i objavljena u Službenom vjesniku.

Marinko Stojčević predlaže da se naknada za rad na sjednicama vijeća svede na 1,00 kuna i da se tim sredstvima pomognu studenti.

Vedran Gavran predlaže da se pojedine sjednice vijeća održe u Sredancima i Starom Topolju.

Bernarda Harnoš kaže da su studenti potpomognuti sa tisuću kuna i možda bi trebalo pomoći socijalno ugroženima.

Milan Šulter kaže da nisu to samo u pitanju vijećnici već i članovi radnih tijela a odluka se mora pripremiti u obliku općeg kata.

Antonija Aračić predlaže da odluka ostane kakva je a vijećnici koji se žele odreći naknade mogu se odreći.

Marinko Stojčević kaže budući da su se 12 vijećnika odrekli naknade za rad na sjednicama Općinskog vijeća povlači svoj prijedlog da naknada iznosi 1,00 kuna.

Antonija Aračić upoznala je vijećnike o projektu zapošljavanja žena. U ovom programu novu priliku za rad dobit će žene koje su u nepovoljnom položaju na tržištu rada, posebice žene starije od 50 godina, žene s najviše završenom srednjom stručnom spremom. Program je financiran iz Europskog socijalnog fonda. Zahvaljujući ovom projektu na području cijele Hrvatske planira se zaposliti više od 3000 žena koje će raditi na poslovima potpore i podrške te brige o starijim osobama i osobama u nepovoljnom položaju. 18.7. biti će održana edukacija o ovom projektu, ukoliko je netko zainteresiran može doći.

Vijećnici su se složili da se ubuduće pozivi i materijali za sjednice dostavljaju elektroničkom poštom a Andriji Babiću će se materijali dostaviti poštom.

Pošto pitanja po ovoj točki dnevnog reda više nije bilo, sjednica je zaključena u 24,40 sati

Zapisničar PREDSJEDNIK OPĆINSKOG

Katica Miletić VIJEĆA

Robert Kuduz.dr.med.

Klasa: 021-05/17-01/8

Urbroj: 2178/04-03-17-1

Donji Andrijevci, 13.7.2017.